Venäjä / Reserviläiset Ukrainassa, asevelvollisuusikä, palvelukseenastumismääräykset, reserviläisten painostaminen

Russia / Reservists in Ukraine, conscription age, call-up orders, pressure on reservists

**Kysymykset**

1. Mikä on asevelvollisuusikä Venäjällä?  
  
2. Onko Venäjä lähettänyt reserviläisille palvelukseenastumismääräyksiä Ukrainan sodan aikana tai välittömästi sitä ennen? Milloin palvelukseenastumismääräyksiä voi antaa reserviläisille?  
  
3. Onko Venäjä käyttänyt Ukrainan sodassa reserviläisiä? Miten sodassa käytettyjä reserviläisiä on mobilisoitu? Onko sodassa mobilisoitu nimenomaan BARS-mobilisointireserviä?  
  
4. Onko reserviläisiä pakotettu tai painostettu Ukrainan sotaan liittyen esimerkiksi ryhtymään sopimussotilaiksi tai liittymään BARS-mobilisointireserviin?

***Questions***

1. What is the conscription age in Russia?  
  
2. Has Russia sent call-up orders to reservists during or right before the war in Ukraine? When can call-up orders be made to reservists?   
  
3. Has Russia used reservist in the war in Ukraine? How have the reservist used in the war been mobilized? Has specifically the BARS mobilization reserve been mobilized in the war?  
  
4. Have reservists been forced or pressured in connection with the war in Ukraine to, for example, become contract soldiers or to join the BARS mobilization reserve?

*Venäläisiä varusmiehiä Ukrainassa, kutsuntoja, kutsuntojen välttelyä, kutsuntojen välttelystä annettavia rangaistuksia ja Venäjän asevoimien vakavia ihmisoikeusloukkauksia käsitellään 14.4.2022 julkaistussa kyselyvastauksessa ”Venäjä / Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset”.[[1]](#footnote-1)*

## Mikä on asevelvollisuusikä Venäjällä?

Venäjällä asepalvelus on pakollinen kaikille miehille 18-vuotiaasta 27 vuotta täyttämiseen saakka.[[2]](#footnote-2) Reserviläisiä voidaan kutsua sotilaskoulutukseen tai mobilisoida sodan aikana sotilasarvosta riippuen 50-, 60-, 65-, ja 70-vuotiaaksi saakka. Suurimmalle osalle kyseisen ikärajan kerrotaan olevan 50 vuotta.[[3]](#footnote-3)

## Onko Venäjä lähettänyt reserviläisille palvelukseenastumismääräyksiä Ukrainan sodan aikana tai välittömästi sitä ennen? Milloin palvelukseenastumismääräyksiä voi antaa reserviläisille?

**Venäjän armeijan reservi**

Yhdysvaltalainen ajatushautomo Institute for the Study of War (ISW) on julkaissut 5.3.2022 tietoa Venäjän asevelvollisuudesta, reservistä ja liikekannallepanosta. ISW:n mukaan Venäjällä on hybridimuotoinen armeija, jossa yhdistyvät perinteinen kantahenkilökunnasta ja reserviläisistä koostuva asevelvollisuusarmeija sekä sopimuksen tehneistä ammattisotilaista koostuva ammattiarmeija. Useimmat Venäjän armeijan taisteluyksiköistä on täytettävä varusmiehillä tai mobilisoiduilla reserviläisillä, jotta ne olisivat taistelukelpoisia. Venäjän reservissä on yli kaksi miljoonaa entistä varusmiestä ja sopimussotilasta, mutta heistä harvat ovat aktiivisesti koulutettuja tai valmiita sotaan.[[4]](#footnote-4)

Riippumattoman uutissivusto Meduzan (ven. Медуза) 5.5.2022 julkaisemassa artikkelissa todetaan, että reserviin kuuluvat:

* asevoimissa palvelleet;
* sotilasoppilaitoksista valmistuneet;
* asepalveluksen ilman laillista perustetta välttäneet henkilöt, jotka ovat täyttäneet 27 vuotta;
* henkilöt, jotka eivät ole suorittaneet asepalvelusta lykkäyksen vuoksi, ja jotka ovat täyttäneet 27 vuotta;
* henkilöt, jotka ovat saaneet vapautuksen asepalveluksesta, riippumatta iästä;
* henkilöt, jotka ovat suorittaneet vaihtoehtoisen kansalaispalveluksen;
* naiset, joilla on sotilaallinen erityiskoulutus.[[5]](#footnote-5)

Reserviin siis kuuluu armeijassa palvelleiden lisäksi myös henkilöitä, jotka eivät ole suorittaneet pakollista varusmiespalvelusta. Jos henkilö on välttynyt varusmiespalveluksen suorittamiselta 27-vuotiaaksi saakka, siirretään hänet 27 vuotta täyttämisen jälkeen reserviin. Reserviin kuuluvat myös varusmiespalveluksesta vapautuksen saaneet henkilöt riippumatta iästä. Eli jos henkilö saa vapautuksen esimerkiksi 22-vuotiaana, siirretään hänet silloin reserviin. Alle 27-vuotiaat henkilöt, jotka eivät ole suorittaneet varusmiespalvelusta tai valmistuneet sotilasoppilaitoksesta, mutta joilla ei ole vapautusta varusmiespalveluksesta, eivät kuulu vielä reserviin, joten heihin ei voi kohdistua liikekannallepano.[[6]](#footnote-6) Tiettyjen ammattien edustajat päätyvät automaattisesti reserviin, jopa naiset. Esimerkiksi hoitohenkilökuntaa voidaan mobilisoida sotilaallisen tarpeen vuoksi.[[7]](#footnote-7) Reserviläisiä voidaan kutsua koolle sotilaskoulutusta ja sotilasrekisteriasiakirjojen täsmentämistä varten, tai jos liikekannallepano julistetaan.[[8]](#footnote-8)

ISW:n mukaan Venäjän armeija käynnisti vuonna 2021 BARS-2021-projektin, jolla se on pyrkinyt luomaan aktiivisen reservin värväämällä vapaaehtoisia reserviläisiä kolmen vuoden sopimuspalvelukseen. Projektin tarkoituksena on ollut, että vapaaehtoiset reserviläiset osallistuvat säännöllisesti harjoituksiin ja ylläpitävät mobilisaatiovalmiuttaan rahallista korvausta vastaan säilyttäen samalla siviilityönsä. Paikallisviranomaiset alkoivat jakaa tietoa mobilisointireserviin liittymisestä vuoden 2021 elo-syyskuun vaihteessa.[[9]](#footnote-9) Radio Free Europe/Radio Liberty -mediaorganisaatioon kuuluvan Kavkaz.Realii-uutissivuston (ven. Кавказ.Реалии) mukaan BARS-mobilisointireservi on ollut olemassa jo vuodesta 2015 lähtien, mutta siitä ei ole tiedetty laajalti. Esimerkiksi kuuden vuoden aikana Venäjän eteläisellä sotilaspiirillä ainoastaan 400 henkilöä liittyi mobilisointireserviin. Vuoden 2021 elokuussa kyseistä sotilaspiiriä ohjeistettiin kasvattamaan reserviväestön määrää 38 000 henkilöön. Artikkelin mukaan ilmeisesti kaikki Venäjän alueet saivat vuonna 2021 käskyn reserviläisryhmän kokoamisesta. Tiedossa ei ole, kuinka moni henkilö tällä hetkellä kuuluu BARS-mobilisointireserviin.[[10]](#footnote-10)

**Liikekannallepano ja palvelukseenastumismääräys**

Venäjällä ei ole julistettu liikekannallepanoa. Uutissivusto Meduzan 5.5.2022 julkaisemassa artikkelissa venäläisen ihmisoikeusjärjestö Agoran (ven. Агора) johtaja Pavel Tšikov selventää, mitä seurauksia liikekannallepanon julistamisella olisi. Tšikov toteaa, että liikekannallepanon julistamisesta voidaan puhua ainoastaan hypoteettisesti, sillä Venäjällä ei ole koskaan julistettu liikekannallepanoa, eikä sitä sääteleviä lakeja ole siten koskaan sovellettu käytännössä. Liikekannallepano on juridinen termi, ja liikekannallepanoa säätelee laki. Lain mukaan liikekannallepano voidaan julistaa Venäjää vastaan kohdistuvan aggression tai aseellisen hyökkäyksen yhteydessä. Liikekannallepanon julistaminen tarkoittaa juridisesti sen tunnustamista, että Venäjä on sotatilassa toisen valtion kanssa. Liikekannallepano voi olla joko yleinen tai osittainen, jolloin se julistetaan ainoastaan tietyille alueille. Erillisessä asetuksessa täsmennetään, ketä liikekannallepano koskee, mikäli sellainen julistetaan. Yleisesti ottaen liikekannallepano koskee reservissä olevia miehiä ja naisia. Naisia voidaan värvätä, jos heillä on sopivaa erikoistumista, kuten lääkärin ammatti. Liikekannallepanon perusteella palvelukseen kutsuttavien henkilöiden maasta poistumista voidaan rajoittaa.[[11]](#footnote-11)

Liikekannallepanon julistamisen jälkeen reserviläiset ovat velvollisia saapumaan heidän omassa liikekannallepanomääräyksessään (ven. мобилизационное предписание, transl. mobilizatsionnoje predpisanije) ilmoitettuun paikkaan siinä ilmoitettuun aikaan. Liikekannallepanomääräys on sotilaskomissariaattien myöntämä asiakirja, joka velvoittaa liikekannallepanon tapauksessa saapumaan tiettyyn paikkaan ilman, että reserviläisen tarvitsee odotella erillistä kutsua. Liikekannallepanomääräyksen saaminen itsessään ei merkitsi sotaan lähettämistä, vaan kyseisiä asiakirjoja jaetaan ainakin reserviin siirtymisen yhteydessä. Lisäksi palvelukseen voidaan kutsua henkilön asuin- tai työpaikkaan toimitetulla erillisellä kutsulla.[[12]](#footnote-12) Pavel Tšikovin mukaan mobilisaatiokutsunnat voivat tapahtua myös ottamalla henkilö kiinni kadulla.[[13]](#footnote-13)

**Reserviläisten keväällä 2022 saamat kutsut**

Julkisesti saatavilla olevista lähteistä löytyy useita mainintoja venäläisten reserviläisten vuoden 2022 keväällä sotilaskomissariaateilta saamista kutsuista ja yhteydenotoista.

Esimerkiksi Kavkaz.Realiin 9.3.2022 julkaiseman artikkelin mukaan yhä useammat venäläiset ovat ilmoittaneet, että heitä kutsutaan sotilaskomissariaattiin eri tekosyillä. Kavkaz.Realii on haastatellut noin kymmenen Etelä-Venäjällä ja Pohjois-Kaukasiassa asuvaa henkilöä, jotka kertoivat, että heidät kutsuttiin sotilaskomissariaattiin täsmentämään heistä siellä olevia tietoja. Tällainen kutsu oli lähetetty myös sellaisille henkilöille, jotka eivät olleet palvelleet armeijassa. Haastatellut henkilöt ovat varmoja, että kutsut ovat vain sotilasviranomaisten tekosyy saada yhteys näihin henkilöihin, jotta heidät voitaisiin lähettää Ukrainaan. Artikkelin mukaan kutsu täsmentämään tietojaan lähetettiin esimerkiksi 32-vuotiaalle Donin Rostovin asukkaalle, joka oli todettu palvelukseen kelpaamattomaksi käsivamman vuoksi. Sotilaskomissariaatissa hänet kuitenkin kutsuttiin sotilaskoulutukseen, ja miehen sukulaisten kertoman mukaan hän on menossa nyt sotimaan. Yksi Kavkaz.Realiin kanssa keskustelleista kertoi, että ainakin kaksi hänen tuttavaansa osallistui Ukrainan sotatoimiin sen jälkeen, kun he olivat saaneet sotilaskomissariaatista kutsun. Lisäksi yksi tuttava suunnittelee lähtevänsä sotaan lähipäivinä. Pjatigorskin kaupungissa asuva henkilö ilmoitti, että hänen kollegansa veli, joka oli saanut kutsun sotilaskomissariaattiin, oli kuollut Ukrainassa. Artikkelin mukaan tätä tietoa ei ole mahdollista vahvistaa virallisesti. Kavkaz.Realiin haastatteleman asiantuntijan mukaan reserviläisiä voidaan kutsua täsmentämään tietojaan sotilaskomissariaattiin. Sotilaskomissariaattiin kutsumismenettelyssä voi kuitenkin tapahtua monia rikkomuksia. Esimerkiksi sotilaskomissariaattiin tietojaan täsmentämään kutsuttu henkilö voidaan kutsua välittömästi sotilaskoulutukseen, mikä on laitonta. Sotilaiden äitien komitea -ihmisoikeusjärjestön työntekijän mukaan vielä ei ole tietoa siitä, että henkilöitä olisi lähetetty sotilaskoulutuksesta Ukrainaan, mutta sellaista mahdollisuutta ei voida sulkea pois. Kavkaz.Realiin haastattelemat henkilöt uskovat, että tietojen täsmentämisen varjolla sotilaskomissariaattiin kutsutut voidaan myös suostutella liittymään BARS-mobilisointireserviin.[[14]](#footnote-14)

Kavkaz.Realiin 8.4.2022 julkaisemassa artikkelissa todetaan, että Krasnodarin alueella asuvat reserviläiset ovat saaneet kutsuja, joissa heitä vaaditaan saapumaan sotilaskomissariaattiin keskustelemaan mobilisointireserviin liittymisestä. Sotilaskomissariaatit alkoivat lähettää tällaisia kutsuja muutama kuukausi ennen Ukrainan sodan alkamista. Asianajaja Sergei Kostjukin mukaan sotilaskomissariaateilla ei ole oikeutta kutsua ketään keskustelemaan sopimuksen tekemisestä. Reserviläiset voivat siis melko rauhallisin mielin jättää huomiotta tällaiset kutsut ilman, että siitä koituu heille seurauksia. Krasnodarin alueen sotilasviranomaiset ovat kuitenkin todenneet, että vaikka sopimuksen tekeminen on vapaaehtoista, tulee kutsun saaneiden saapua paikalle kuuntelemaan ehdotus. Mikäli henkilö päättää kieltäytyä ehdotuksesta, tulee hänen tehdä se allekirjoittamalla erillinen asiakirja.[[15]](#footnote-15)

Uutissivusto TVK (ven. ТВК) uutisoi 8.4.2022, että Krasnojarskin alueella miehet ovat saaneet sotilaskomissariaatilta kutsuja saapua paikalle liikekannallepanomääräyksen saamista varten.[[16]](#footnote-16) Radio Free Europe/Radio Liberty -mediaorganisaatioon kuuluvan Idel.Realii-uutissivuston (ven. Idel.Реалии) 7.4.2022 julkaisemassa artikkelissa ihmisoikeusjärjestö Agoran johtaja Pavel Tšikov toteaa, että monet saavat sotilaskomissariaatista kutsuja, liikekannallepanomääräyksiä sekä vaatimuksia saapua paikalle ja rekisteröityä. Lisäksi lääkärit ovat saaneet ilmoituksia mahdollisesta liikekannallepanosta. Suurin osa Agoraan yhteyttä ottaneista pelkää, että heidät lähetetään äkillisesti Ukrainaan.[[17]](#footnote-17) Riippumattoman verkkojulkaisu Mediazonan (ven. Медиазона) 26.4.2022 julkaisemassa artikkelissa tuodaan ilmi, että sotilaskomissariaatit ovat lähettäneet kutsuja, joiden tarkoituksena on mobilisointireserviä koskevan sopimuksen tekeminen.[[18]](#footnote-18)

Tutkivaan journalismiin erikoistunut Važnyje istorii -verkkojulkaisu (ven. Важные истории) kirjoittaa 3.5.2022 Telegram-kanavallaan, että Venäjällä armeijasta eläköityneet ovat alkaneet saada sotilaskomissariaattiin kutsuja. Julkaisun mukaan tiedossa on useita tapauksia, joissa 40–60-vuotiaat reservissä olevat upseerit ovat saaneet kutsuja. Joillekin reservissä oleville armeijasta eläköityneille on tarjottu allekirjoitettavaksi palvelussopimuksia, joissa heille tarjotaan työtä Venäjän Ukrainassa miehittämien alueiden hallinnossa.[[19]](#footnote-19)

Venäläisen verkkojulkaisu Vjorstkan (ven. Вёрстка) 9.5.2022 julkaiseman artikkelin mukaan Moskovan metron työntekijöille on kerrottu töissä, että heidät mahdollisesti mobilisoidaan, jos Ukrainaan lähetettäväksi ei löydy tarpeeksi sotilaita. Artikkelissa todetaan, että Moskovan metron työntekijän vaimo on väittänyt, että hänen miehensä ja miehen kollegat kutsuttiin kokoukseen esihenkilöiden kanssa, ja heidät määrättiin ylimääräiseen lääkärintarkastukseen sitä varten, että heidät myöhemmin mahdollisesti lähetetään sotaan Ukrainaan. Naisen kertoman mukaan esihenkilöt olivat viitanneet kokouksen aikana Moskovan kaupungin viranomaisten, puolustusministeriön ja Venäjän federaation hallituksen erinäisiin käskyihin, kehotuksiin ja asetuksiin. Kokouksessa ilmaistiin selkeästi, että Moskovan metron johtohenkilöitä on velvoitettu varaamaan tietty määrä ihmisiä mahdollisesti lähetettäväksi sotaan. Vaimon mukaan työntekijöille esitettiin ”ilman painostusta ja ohimennen” uhkaus, että eri mieltä olevat voidaan parhaimmassa tapauksessa erottaa ja pahimmassa tapauksessa he joutuisivat rikosoikeudelliseen vastuuseen ”sota-ajan lakien mukaan”. Ihmisoikeusjärjestöjen mukaan kyseessä on yksi ”piilotetun liikekannallepanon” välineistä. Artikkelissa todetaan myös, että asevelvollisten oikeuksiin keskittyvän ihmisoikeusjärjestön johtaja Aleksei Tabalovin mukaan asevelvollisia venäläisiä on alettu aktiivisesti kutsua sotilaskomissariaatteihin, ja heille on ojennettu liikekannallepanomääräyksiä.[[20]](#footnote-20)

Uutiskanava Nastojaštšeje Vremja (ven. Настоящее Время) on julkaissut 11.5.2022 Kansalainen ja armeija -ihmisoikeusjärjestön (ven. Гражданин и армия, transl. Graždanin i armija) koordinaattori Sergei Krivenkon haastattelun, jossa todetaan, että sotilaskomissariaatit kutsuvat joukoittain reserviläisiä paikalle heidän tietojensa tarkistamista ja lääkärintarkastusta varten. Krivenkon mukaan kyseessä ei ole liikekannallepano. Tietojensa tarkistamisesta ei voi kieltäytyä. Mikäli kutsuttu henkilö ei saavu paikalle, hän joutuu teosta hallintolain mukaiseen vastuuseen.[[21]](#footnote-21) Myös ihmisoikeusaktivisti Aleksei Tabalov toteaa Nastojaštšeje Vremjan 16.5.2022 julkaisemassa artikkelissa, että kutsut sotilaskomissariaatteihin tietojensa täsmentämiseksi eivät ole itsessään liikekannallepanoa, vaan valmistautumista liikekannallepanoon. Tabalovin mukaan tietojensa täsmentämiseksi sotilaskomissariaattiin kutsutun henkilön tulee tarkistaa, onko kutsu toimitettu ja laadittu laillisesti. Ainoastaan laillisesti toimitetun ja laaditun kutsun vuoksi henkilö on velvollinen saapumaan paikalle sotilaskomissariaattiin. Sotilaskomissariaatit lähettävät virallisten kutsujen varjolla erilaisia epävirallisia kutsuja ja ilmoituksia, jotka eivät aseta vastaanottajille lakiin perustuvia velvoitteita.[[22]](#footnote-22)

Myös Iso-Britannian yleisradioyhtiö BBC:n venäjänkielisen palvelun 13.5.2022 julkaisemassa artikkelissa todetaan, että erään sotilasasianajajan mukaan maaliskuun alusta lähtien sotilaskomissariaatit ovat aktiivisesti kutsuneet reserviläisiä sotilasrekisteröintiä varten. Lisäksi miehet ovat saaneet kirjeitä, joissa heille mainostetaan lyhytaikaisia sopimuksia armeijassa.[[23]](#footnote-23)

## Onko Venäjä käyttänyt Ukrainan sodassa reserviläisiä? Miten sodassa käytettyjä reserviläisiä on mobilisoitu? Onko sodassa mobilisoitu nimenomaan BARS-mobilisointireserviä?

Tietoa venäläisten reserviläisten käytöstä sodassa Ukrainaa vastaan on vaikeaa löytää. Maaliskuussa 2022 Venäjällä astuivat voimaan hallintolakiin ja rikoslakiin tehdyt muutokset koskien Venäjän asevoimien halventamista ja Venäjän asevoimia koskevan valheellisen informaation tahallista levittämistä. Ihmisoikeusjärjestö Human Rights Watch on todennut, että uudet lait tekevät riippumattomasta sotaraportoinnista käytännössä rangaistavaa.[[24]](#footnote-24) Esimerkiksi Euroopan unionin turvapaikkavirasto EUAA:n 5.4.2022 julkaisemassa kyselyvastauksessa ”Treatment of military deserters by state authorities since the February 2022 invasion of Ukraine” mainitaan, että EUAA:n haastattelema tutkija Huseyn Aliyev toteaa sotilaskarkuruuteen liittyen, että minkäänlaisen luotettavan tiedon saaminen on tällä hetkellä poikkeuksellisen vaikeaa.[[25]](#footnote-25)

ISW:n 5.3.2022 julkaiseman kirjoituksen mukaan venäläiset ovat käyttäneet jo monia kantahenkilökunnasta ja reserviläisistä koostuvia sotilasyksiköitä Ukrainassa. Kirjoituksessa arvioidaan, että ennen hyökkäystä Ukrainan ympärille keskitetyt kantahenkilökunnasta ja reserviläisistä koostuvat sotilasyksiköt vaativat lähes varmasti merkittävän reservikutsunnan niiden täydentämiseksi. Lähteessä ei tarkenneta, tarkoitetaanko sodassa käytetyllä reservillä nimenomaisesti BARS-mobilisointireserviä. ISW:n kirjoituksessa todetaan, että ihmisoikeusjärjestö Venäjän sotilaiden äitien komitea väitti jo joulukuussa 2021, että hiljattain palvelukseen tulleita reserviläisiä ja sopimussotilaita alettiin sijoittaa lähellä Ukrainan rajaa sijaitseviin venäläisiin sotilasyksiköihin. Tekstistä ei käy ilmi, viitataanko uusilla reserviläisillä nimenomaisesti BARS-mobilisointireservin reserviläisiin. ISW:n kirjoituksessaan käyttämä lähde ei ole enää saatavilla.[[26]](#footnote-26)

ISW:n 15.5.2022 julkaisemassa kirjoituksessa todetaan Ukrainan yleisesikunnan raportoineen, että noin 2 500 venäläistä reserviläistä harjoittelee Belgorodin, Voronežin ja Rostovin alueilla täydentääkseen Venäjän hyökkäystä Ukrainassa. Ukrainan sotilastiedustelun mukaan Venäjän joukot suorittavat peitettyä liikekannallepanoa ja luovat uusia sotilasyksiköitä äskettäin mobilisoidusta henkilöstöstä.[[27]](#footnote-27)

Julkisesti saatavilla olevista lähteistä ei tässä vaiheessa ole löydettävissä tarkempaa tietoa venäläisten reserviläisten käytöstä Ukrainan sodassa.

## Onko reserviläisiä pakotettu tai painostettu Ukrainan sotaan liittyen esimerkiksi ryhtymään sopimussotilaiksi tai liittymään BARS-mobilisointireserviin?

Kuten edellä todetaan, venäläiset reserviläiset ovat saaneet sotilaskomissariaateilta erilaisia sekä virallisia että epävirallisia kutsuja ja yhteydenottoja. Jotkut uskovat, että reserviläiset, jotka kutsutaan sotilaskomissariaattiin esimerkiksi täsmentämään heistä siellä olevia tietoja, voidaan suostutella liittymään BARS-mobilisointireserviin.[[28]](#footnote-28)

Reserviläiset ovat myös saaneet kutsuja, joissa heitä vaaditaan saapumaan sotilaskomissariaattiin tekemään sopimus BARS-mobilisointireserviin liittymisestä. Tällaisia kutsuja alettiin lähettää muutama kuukausi ennen Venäjän hyökkäystä Ukrainaan. Krasnodarin alueen sotilasviranomaisten mukaan sopimuksen tekeminen on vapaaehtoista, mutta kutsun saaneiden tulee saapua paikalle kuuntelemaan ehdotus. Mikäli henkilö päättää kieltäytyä ehdotuksesta, tulee hänen tehdä se allekirjoittamalla erillinen asiakirja.[[29]](#footnote-29) Mediazonan 26.4.2022 julkaisemassa artikkelissa tuodaan ilmi, että sotilaskomissariaatit ovat lähettäneet kutsuja, joiden tarkoituksena on mobilisointireserviä koskevan sopimuksen tekeminen.[[30]](#footnote-30)

Ihmisoikeusaktivisti Aleksei Tabalov toteaa Nastojaštšeje Vremjan 16.5.2022 julkaisemassa artikkelissa, että sotilaskomissariaatit ovat saaneet käskyn, jonka mukaan niiden tulee värvätä tietty määrä vapaaehtoisia sotaan lähetettäviksi.[[31]](#footnote-31) Nastojaštšeje Vremjan 11.5.2022 julkaisemassa artikkelissa Kansalainen ja armeija -ihmisoikeusjärjestön koordinaattori Sergei Krivenko toteaa, että sen lisäksi, että sotilaskomissariaatit kutsuvat reserviläisiä paikalle heidän tietojensa tarkistamista ja lääkärintarkastusta varten, on sotilaskomissariaateissa käynnissä prosessi, jossa sotaan lähetettäväksi värvätään sekä sopimussotilaita että vapaaehtoisia, jotka eivät ole virallisesti sotilaita. Myös varusmiehiä värvätään sopimussotilaiksi tarjoamalla heille jonkin ajan päästä varusmiespalveluksen alkamisen jälkeen mahdollisuus ryhtyä sopimussotilaaksi. Krivenkon mukaan joitakin sotilaskomissariaatteihin tietojensa tarkistamista varten kutsuttuja henkilöitä voidaan taivutella osallistumaan sotaan. Sopimuksen tekeminen on kuitenkin vapaaehtoista, ja jokainen sotilaskomissariaattiin kutsuttu voi kieltäytyä sopimuksen tekemisestä, ja hänelle ei aiheudu seuraamuksia tämän vuoksi.[[32]](#footnote-32)

BBC:n venäjänkielisen palvelun 13.5.2022 julkaisemassa artikkelissa todetaan, että Venäjällä on ollut käynnissä ”piilotettu liikekannallepano” Ukrainaan kohdistuneen hyökkäyksen alusta lähtien. Sen lisäksi, että sotilaskomissariaatit ovat kutsuneet joukoittain miehiä sotilasrekisteröintiä varten, värvää armeija joka päivä yhä enemmän sopimussotilaita. Myös lyhyiden sopimussotilassopimusten mainostaminen on käynyt yhä tungettelevammaksi. BBC:n haastatteleman sotilasasianajajan mukaan ennen kuin liikekannallepano julistetaan virallisesti, on [reserviläisiä] mahdotonta pakottaa rintamalle. Artikkelissa tuodaan kuitenkin ilmi, että jotkut reserviläiset kokevat joutuneensa mobilisoiduiksi sotilaskomissariaatilta saadun kutsun saamisen jälkeen. Ukrainan viranomaisten videopalvelu YouTubessa julkaisemilla videoilla esiintyy neljä reserviläiseksi itsensä esittelevää henkilöä, jotka sanovat, että heidät kutsuttiin vuoden 2022 huhtikuun ensimmäisinä päivinä sotilaskomissariaattiin ja ”mobilisoitiin” siellä. Miehet väittävät, että heille luvattiin töitä [rintaman] selustassa, esimerkiksi humanitaarisen avun käsittelyssä. Yksi miehistä kertoo, että sotilaskomissariaatista vierailua seuraavana päivänä hänet vietiin koneella Jekaterinburgista Rostovin alueelle. Mies uskoi olevansa menossa työskentelemään humanitaarisen avun kanssa ja kunnostamaan taloja Luhanskin ja Donetskin kansantasavalloissa. Hän päätyi kuitenkin rintamalle, missä hän antautui ukrainalaisille. Mies vakuuttaa videolla, että hänet ”mobilisoitiin”. Artikkelissa kuitenkin todetaan, että miehen toisesta lausunnosta päätellen hän oli itse asiassa vapaaehtoinen. Luultavasti mies saapui sotilaskomissariaattiin saatuaan kutsun, ja siellä hänet saatiin suostumaan astumaan sopimuspalvelukseen.[[33]](#footnote-33)

Radio Free Europe/Radio Liberty -mediaorganisaatioon kuuluvan Radio Azattykin (ven. Радио Азаттык) 8.4.2022 julkaiseman artikkelin mukaan Keski-Aasiassa syntyneitä ja myöhemmin Venäjän kansalaisuuden saaneita miehiä kutsutaan yhä useammin sotilaskomissariaattiin, ja sopimuspalvelukseen ryhtyvien kirgiisien määrä on kasvanut. Asiantuntijoiden mukaan Venäjälle muuttaneita henkilöitä kiinnostavat palkat ja mahdollisuus saada kansalaisuus nopeasti. Samaan aikaan usein heitä uhataan kansalaisuuden menettämisellä, jos he kieltäytyvät palvelemasta armeijassa. Maahanmuuttajien oikeuksia Venäjällä puolustavan Valentina Tšupikin mukaan kirgiisejä pakotetaan allekirjoittamaan sopimus sopimuspalveluksesta armeijassa. Sopimuksen allekirjoittamatta jättäneitä uhataan kansalaisuuden menettämisellä.[[34]](#footnote-34)

Jamestown Foundation -sivuston 20.4.2022 julkaiseman kirjoituksen mukaan pula sotilaista on pakottanut Venäjän armeijan aloittamaan piilotetun liikekannallepanon. Tekstissä todetaan, että Ukrainan yleisesikunnan mukaan nämä salaperäiset kutsunnat ovat erityisen aktiivisia Krasnodarin ja Permin alueilla sekä Dagestanin, Kalmukian ja Ingušian tasavalloissa. Näiltä alueilta lähtöisin olevia värvättyjä sotilaita pakotetaan allekirjoittamaan sotilassopimuksia. Taistelukokemuksen omaavia henkilöitä puolestaan houkutellaan lupauksilla korkeammasta palkasta. Lisäksi sotilaiden annetaan ottaa Ukrainassa sotasaaliita.[[35]](#footnote-35) Uutistoimisto Reutersin 8.4.2022 julkaisemassa uutisessa todetaan, että Yhdysvaltain viranomaisten mukaan Venäjä on aloittanut joidenkin reserviläisten mobilisoimisen, ja Venäjä saattaa pyrkiä värväämään yli 60 000 henkilöä.[[36]](#footnote-36)

BBC:n venäjänkielisen palvelun 14.4.2022 julkaisemassa artikkelissa todetaan, että yhdysvaltalaisen CNA-ajatushautomon Venäjä-ohjelman johtaja Michael Kofman arvioi, että ilman sotatilan julistamista ja yleistä liikekannallepanoa Venäjän armeijalla on väistämättä vaikeuksia täydentää sotilasjoukkojaan. Potentiaalisia sotilaita etsitään nyt kaikin keinoin. Artikkelissa todetaan, että yksi keino Venäjän sotajoukkojen täydentämiseen on erityisesti reserviläisiin kohdistettu ”vapaaehtoisten” värvääminen Venäjän eri alueilla. Eri puolilla Venäjää paikallismediat ovat uutisoineet vapaaehtoisten ja joissakin tapauksissa sopimussotilaiden etsimisestä lyhyisiin sopimuksiin.[[37]](#footnote-37) Esimerkiksi Dagestanissa alueen sotilaskomissariaattien kerrotaan alkaneen maaliskuussa 2022 aktiivisesti kutsumaan paikallisia asukkaita allekirjoittamaan sopimuksia Ukrainan ”erikoisoperaatioon” osallistumiseksi.[[38]](#footnote-38)

Edellä esitetyn perusteella useissa julkisesti saatavilla olevissa lähteissä mainitaan, että Venäjällä pyritään eri keinoin värväämään sekä vapaaehtoisia että sopimussotilaita Ukrainan sotaan lähetettäväksi. Usean eri lähteen mukaan sotilaskomissariaattiin kutsutut henkilöt voidaan taivutella ryhtymään sopimussotilaiksi tai liittymään mobilisointireserviin. Painostusta sopimussotilaaksi ryhtymisestä kerrotaan kohdistuneen ainakin Keski-Aasiasta Venäjälle muuttaneisiin henkilöihin, erityisesti kirgiiseihin. Lisäksi ukrainalaislähteiden mukaan ”piilotettua liikekannallepanoa” on järjestetty erityisesti Krasnodarin ja Permin alueilla sekä Dagestanin, Kalmukian ja Ingušian tasavalloissa, ja näillä alueilla värvättyjä sotilaita on pakotettu allekirjoittamaan sotilassopimuksia.

## Lähteet

BBC

13.5.2022. *"Если вы снайпер от бога, вам бог и велел поучаствовать": в России началась скрытая мобилизация.* <https://www.bbc.com/russian/features-61434395> (käyty 18.5.2022).

14.4.2022. *"Вы едете туда, где стреляют". В России массово ищут военных-контрактников для отправки в Украину*. <https://www.bbc.com/russian/features-61101195> (käyty 18.5.2022).

European Union Agency for Asylum (EUAA) 5.4.2022. *Treatment of military deserters by state authorities since the February 2022 invasion of Ukraine (1 February 2022 – 4 April 2022).* <https://coi.euaa.europa.eu/administration/easo/PLib/2022_04_Q24_EUAA_COI_Query_Response_Russia_Treatment_of_military_deserters_by_state_authorities.pdf> (käyty 18.5.2022).

Human Rights Watch (HRW) 7.3.2022. *Russia Criminalizes Independent War Reporting, Anti-War Protests.* <https://www.hrw.org/news/2022/03/07/russia-criminalizes-independent-war-reporting-anti-war-protests> (käyty 18.5.2022).

Institute for the Study of War (ISW)

15.5.2022. RUSSIAN OFFENSIVE CAMPAIGN ASSESSMENT, MAY 15. <https://www.understandingwar.org/backgrounder/russian-offensive-campaign-assessment-may-15> (käyty 18.5.2022).

5.3.2022. *EXPLAINER ON RUSSIAN CONSCRIPTION, RESERVE, AND MOBILIZATION*. <https://www.understandingwar.org/backgrounder/explainer-russian-conscription-reserve-and-mobilization> (käyty 18.5.2022).

Jamestown Foundation 20.4.2022. *Moscow Turns Residents of the Regions Into ‘Cannon Fodder’.* <https://jamestown.org/program/moscow-turns-residents-of-the-regions-into-cannon-fodder/> (käyty 18.5.2022).

Maatietopalvelu 14.4.2022. *Venäjä / Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset // Russia / Conscripts in Ukraine, the military call-ups, evading the military call-ups, penalty for evading the military call-ups, serious human rights violations by the Russian armed forces.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/1cc6c3f1-95bf-495b-b3e6-bc9bc609427a> (käyty 18.5.2022).

NEWSMENT.RU 16.4.2019. *Кто и до какого возраста считается военнообязанным в России.* <https://newsment.ru/context/kto-i-do-kakogo-vozrasta-schitaetsya-voennoobyazannym-v-rossii/> (käyty 18.5.2022).

Reuters 8.4.2022. *Russia could be looking to recruit more than 60,000 reservists - U.S. official.* <https://www.reuters.com/article/idUKKCN2M01UA> (käyty 18.5.2022).

Venäjän federaatio

1998a*. Федеральный закон от 28.03.1998 N 53-ФЗ (ред. от 30.12.2021) "О воинской обязанности и военной службе". Статья 22. Граждане, подлежащие призыву на военную службу.* <http://www.consultant.ru/document/cons_doc_LAW_18260/d9310158b46b4612b367bfdee4a2cb6f4e0566a4/> (käyty 18.5.2022).

1998b. *Федеральный закон от 28.03.1998 N 53-ФЗ (ред. от 30.12.2021) "О воинской обязанности и военной службе". Статья 53. Состав запаса.* <https://www.consultant.ru/document/cons_doc_LAW_18260/00b0c5272d1ef5b2223f56731523bffb6a75dee0/> (käyty 18.5.2022).

\*\*\*

Важные истории (Važnyje istorii) 3.5.2022. *В России военным пенсионерам стали приходить повестки в военкомат. @istories\_media узнали о нескольких случаях с офицерами запаса от 40 до 60 лет.* [Telegram]. <https://t.me/istories_media/1135> (käyty 18.5.2022).

Вёрстка (Vjorstka) 9.5.2022. *СОТРУДНИКОВ МОСКОВСКОГО МЕТРОПОЛИТЕНА ГРОЗЯТСЯ ОТПРАВИТЬ НА ВОЙНУ «ДОБРОВОЛЬЦАМИ».* <https://verstka.media/mobilizatsiya-metropoliten/> (käyty 18.5.2022).

Вот так (Vot tak) 4.5.2022. *«Это не поможет выиграть войну». Ждать ли россиянам мобилизации в День Победы?* <https://vot-tak.tv/novosti/04-05-2022-mobilizatsiya/> (käyty 18.5.2022).

Idel.Реалии (Idel.Realii) 7.4.2022. *"Нет сил верить больше". Матери призывников — об армии и наставлениях сыновьям.* <https://www.idelreal.org/a/31781482.html> (käyty 18.5.2022).

Кавказ.Реалии (Kavkaz.Realii)

8.4.2022*. Вызовы резервистов в Краснодаре в военкомат являются незаконными – адвокат.* <https://www.kavkazr.com/a/vyzovy-krasnodarskih-rezervistov-v-voenkomat-yavlyayutsya-nezakonnymi-advokat/31792554.html> (käyty 18.5.2022).

11.3.2022. *Набор контрактников из Дагестана, новые данные о потерях в Украине, обнищание.* <https://www.kavkazr.com/a/nabor-kontraktnikov-iz-dagestana-novye-dannye-o-poteryah-v-ukraine-obnischanie/31748098.html> (käyty 18.5.2022).

9.3.2022. *"Мне это не надо, я не идиот". Жителей Юга России вызывают в военкомат.* <https://www.kavkazr.com/a/mne-eto-ne-nado-ya-ne-idiot-zhiteley-yuga-rossii-vyzyvayut-v-voenkomat/31743008.html> (käyty 18.5.2022).

Медиазона (Mediazona)

26.4.2022. *«Я никого не хочу отправить на войну». Сотрудница ЖКХ в Петербурге саботировала вручение повесток — разносить их обязали дворников.* <https://zona.media/article/2022/04/26/draft> (käyty 18.5.2022).

24.3.2022. *«Я сыну предлагаю сломать ногу». Военкоматы уточняют данные о россиянах в запасе: может ли это быть сигналом о мобилизации?* <https://zona.media/article/2022/03/24/mobilization> (käyty 18.5.2022).

Медуза (Meduza)

5.5.2022*. Если Путин все-таки объявит мобилизацию, меня отправят в Украину? А что будет, если я откажусь воевать? Объясняет глава «Агоры» Павел Чиков.* <https://meduza.io/feature/2022/05/05/esli-putin-vse-taki-ob-yavit-mobilizatsiyu-menya-otpravyat-v-ukrainu-a-chto-budet-esli-ya-otkazhus-voevat> (käyty 18.5.2022).

10.4.2022. *«Вам, русским, не о чем беспокоиться. Кавказцы все сделают» Дагестан — рекордсмен по количеству солдатских гробов из Украины. Вот что думают об этом в самой республике. Репортаж Владимира Севриновского.* <https://meduza.io/feature/2022/04/10/vam-russkim-ne-o-chem-bespokoitsya-kavkaztsy-vse-sdelayut> (käyty 18.5.2022).

Настоящее Время (Nastojaštšeje Vremja)

16.5.2022. *"Преследование за дезертирство им не грозит". Как контрактники в России отказываются ехать в Украину, а военкоматы набирают "добровольцев".* <https://www.currenttime.tv/a/presledovanie-za-dezertirstvo-im-ne-grozit/31852924.html> (käyty 18.5.2022).

11.5.2022. *В России сообщают о принуждении явиться в военкомат и пройти медкомиссию резервистам. Означает ли это, что началась "мобилизация"?* <https://www.currenttime.tv/a/v-rossii-soobschayut-o-prinuzhdenii/31844524.html> (käyty 18.5.2022).

Пруфы.рф (Prufy.rf) 6.5.2022. *Мобилизация: что это такое и кого могут призвать?* <https://prufy.ru/news/society/124418-kogo_i_kak_mogut_prizvat_k_mobilizatsii/> (käyty 18.5.2022).

Радио Азаттык (Radio Azattyk) 8.4.2022. *Добровольно и принудительно. Мигрантов в России призывают в армию.* <https://rus.azattyk.org/a/31792337.html> (käyty 18.5.2022).

ТВК (TVK) 8.4.2022. *«Только отслужил и снова повестка»: зачем красноярцев зовут в военкоматы.* <https://tvk6.ru/publications/news/65988/> (käyty 18.5.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 14.4.2022. [↑](#footnote-ref-1)
2. Venäjän federaatio 1998a. [↑](#footnote-ref-2)
3. Venäjän federaatio 1998b. NEWSMENT.RU 16.4.2019. [↑](#footnote-ref-3)
4. ISW 5.3.2022. [↑](#footnote-ref-4)
5. Медуза 5.5.2022. [↑](#footnote-ref-5)
6. Ibid. [↑](#footnote-ref-6)
7. Медуза 5.5.2022; Медиазона 24.3.2022. [↑](#footnote-ref-7)
8. Медиазона 26.4.2022. [↑](#footnote-ref-8)
9. ISW 5.3.2022. [↑](#footnote-ref-9)
10. Кавказ.Реалии 9.3.2022. [↑](#footnote-ref-10)
11. Медуза 5.5.2022. [↑](#footnote-ref-11)
12. Пруфы.рф 6.5.2022; Вёрстка 9.5.2022; Вот так 4.5.2022. [↑](#footnote-ref-12)
13. Медуза 5.5.2022. [↑](#footnote-ref-13)
14. Кавказ.Реалии 9.3.2022. [↑](#footnote-ref-14)
15. Кавказ.Реалии 8.4.2022. [↑](#footnote-ref-15)
16. ТВК 8.4.2022. [↑](#footnote-ref-16)
17. Idel.Реалии 7.4.2022. [↑](#footnote-ref-17)
18. Медиазона 26.4.2022. [↑](#footnote-ref-18)
19. Важные истории 3.5.2022. [↑](#footnote-ref-19)
20. Вёрстка 9.5.2022. [↑](#footnote-ref-20)
21. Настоящее Время 11.5.2022. [↑](#footnote-ref-21)
22. Настоящее Время 16.5.2022. [↑](#footnote-ref-22)
23. BBC 13.5.2022. [↑](#footnote-ref-23)
24. HRW 7.3.2022. [↑](#footnote-ref-24)
25. EUAA 5.4.2022, s. 8. [↑](#footnote-ref-25)
26. Ibid. [↑](#footnote-ref-26)
27. ISW 15.5.2022. [↑](#footnote-ref-27)
28. Кавказ.Реалии 9.3.2022. [↑](#footnote-ref-28)
29. Кавказ.Реалии 8.4.2022. [↑](#footnote-ref-29)
30. Медиазона 26.4.2022. [↑](#footnote-ref-30)
31. Настоящее Время 16.5.2022. [↑](#footnote-ref-31)
32. Настоящее Время 11.5.2022. [↑](#footnote-ref-32)
33. BBC 13.5.2022. [↑](#footnote-ref-33)
34. Радио Азаттык 8.4.2022. [↑](#footnote-ref-34)
35. Jamestown Foundation 20.4.2022. [↑](#footnote-ref-35)
36. Reuters 8.4.2022. [↑](#footnote-ref-36)
37. BBC 14.4.2022. [↑](#footnote-ref-37)
38. Медуза 10.4.2022; Кавказ.Реалии 11.3.2022. [↑](#footnote-ref-38)